„ Þegar hún kom hingað í fyrsta skipti til æfinga og undirbúnings fórum við nokkrum sinnum saman á kaffihús í miðborginni og það brást ekki að andlitið datt af starfsfólkinu . Það trúði ekki að Karolina Gruszka væri stödd á Íslandi . “ Þetta segir Ragnar Bragason kvikmyndaleikstjóri en pólska leikkonan Karolina Gruszka fer með stórt hlutverk í nýjustu mynd hans , Gullregni , sem frumsýnd verður á föstudaginn kemur . Eins og við þekkjum þá starfa margir Pólverjar á kaffi - og veitingahúsum í Reykjavík . Karolina hafði aldrei komið til Íslands og talaði að vonum ekki stakt orð í íslensku . Hlutverkið var því mikil áskorun fyrir hana en persóna hennar tjáir sig eingöngu á íslensku í myndinni . Og Karolina þurfti ekki aðeins að læra og skilja sínar línur , heldur líka línur mótleikaranna til að geta brugðist eðlilega við . Henni til halds og trausts á æfingaferlinu var Jasek Godek , sem talar bæði tungumál og hefur um árabil verið lykilþýðandi á íslenskum skáldskap yfir á pólsku , auk þess að vera vanur leikhúsmaður . „ Þetta tókst einstaklega vel og Karolina vann þrekvirki ; gerði hlutverkið algjörlega að sínu . Hún náði ótrúlegu valdi á textanum en hún lærði línurnar sínar meira eins og músík en tungumál , “ segir Ragnar . Spurður hvaðan sagan sé sprottin svarar Ragnar því til að hann sé í grunninn að fjalla um fjölskyldu og samskiptin innan hennar . „ Án þess að ég ætli mér það þá verða fjölskyldur yfirleitt miðlægar í mínum verkum . Ég skal ekki segja hvað veldur , það er fyrir aðra að sálgreina , “ segir hann brosandi . „ Ætli megi ekki líka segja að Gullregn fjalli um fordóma og ofbeldi í ýmsum myndum . Einskonar hringrás ofbeldis . Sprettur ofbeldi ekki gjarnan af fordómum ? Annars er ekki alltaf gott að segja hvort kemur á undan , eggið eða hænan . “ Með önnur helstu hlutverk í Gullregni fara Sigrún Edda Björnsdóttir , Halldóra Geirharðsdóttir og Hallgrímur Ólafsson en myndin byggir á samnefndu leikriti eftir Ragnar sjálfan . Nánar er rætt við Ragnar í Sunnudagsblaði Morgunblaðsins .